KIRJALLINEN KYSYMYS E-1135/01

esittäjä(t): Christopher Huhne (ELDR) komissiolle

(10. huhtikuuta 2001)

Aihe: Sähköiskuja antavat aseet

Onko komissio tietoinen todisteista, joiden mukaan eräissä maissa käytetään kidutusvälineinä sähköiskuja antavia aseita, kuten sähköpamppuja, sähkökilpiä, tainnutusaseita ja lasereita?

Voiko komissio ilmoittaa, mitkä jäsenvaltiot rajoittavat nykyisin kyseisten aseiden valmistusta, myyntiä ja vientiä/tuontia?

Onko sähköiskuja antavista aseista olemassa EU:n laajuisia rajoituksia? Jos näin ei ole, pitääkö komissio tällaisia rajoituksia toivottavina?

Christopher Pattenin komission puolesta antama vastaus

(18. kesäkuuta 2001)

Neuvosto hyväksyi 9. huhtikuuta 2001 EU:n politiikan suuntaviivat suhteissa kolmansiin maihin kidutukseen ja muuhun julmaan, epäinhimilliseen tai halventavaan kohteluun tai rangaistukseen liittyvissä kysymyksissä(1). Se mainitsi meneillään olevat valmistelut yhteisön laajuisen valvonnan käyttöön ottamiseksi puolisotilaallisten varusteiden viennissä esimerkkinä yhteisen ulko- ja turvallisuuspolitiikan (YUTP) käytännön toimenpiteistä, joilla pyritään estämään kidutus ja huono kohtelu.

Komissio harkitsee parhaillaan tällaisen ehdotuksen tekemistä. Se on selvillä väitteistä, joiden mukaan (voimakkaita) sähköokkilaitteita kuten vöitä ja pamppuja saatetaan käyttään kidutusvälineinä useissa maissa kuten esimerkiksi Amnesty Internationalin tuoreessa raportissa Stopping the Torture Trade mainitaan.

Sisämarkkinoilla ei ole koko yhteisöä koskevia erityisiä säännöksiä väkivaltaisesti käyttäytyviltä henkilöiltä suojautumista ja heidän taltuttamistaan varten suunniteltujen voimakkaiden sähköokkilaitteiden valmistuksesta ja kaupasta. Aseiden hankinnan ja hallussapidon valvonnasta 18. kesäkuuta 1991 annetussa neuvoston direktiivissä 91/477/ETY(2) säädetään kuitenkin yleisistä puitteista tällaisten laitteiden liikkumiselle sisämarkkinoilla. Jäsenvaltioiden on muun muassa kiellettävä muiden aseiden kuin tuliaseiden pääsy alueelleen, jos kyseisen jäsenvaltion kansalliset säännökset tämän sallivat. Direktiiviä 91/477/ETY ei sovelleta asevoimien, poliisin, julkisten viranomaisten tai keräilijöiden ja aseiden kulttuurisiin tai historiallisiin näkökohtiin liittyvien ja sijaintimaansa tällaisiksi tunnustamien tahojen asehankintoihin ja aseiden hallussapitoon, mutta se ei näytä aiheuttavan erityisiä ongelmia jäsenvaltioissa.

Lisäksi sähköokkilaitteiden väärinkäyttö kidutustarkoituksessa on jäsenvaltioiden lakien mukaan rikos, sillä kidutus on kielletty monissa YK:n ja Euroopan neuvoston sopimuksissa.

Komissio ei ole täysin selvillä jäsenvaltioiden mahdollisista voimassa olevista sähköokkilaitteiden kotimaisen myynnin tai valmistuksen taikka yhteisön ulkopuolelle tapahtuvan viennin tai sieltä tuonnin rajoituksista. Tällaisten rajoitusten olisi kuitenkin oltava yhteisön asiaa koskevien säännösten mukaisia. Tuontirajoitusten pitäisi olla erityisesti joko tuontiin sovellettavasta yhteisestä järjestelmästä 22. joulukuuta 1994 annetun neuvoston asetuksen (EY) N:o 3285/1994(3) tai tiettyjen kolmansien maiden tuontiin sovellettavasta yhteisestä menettelystä 7. maaliskuuta 1994 annetun neuvoston asetuksen (EY) N:o 519/1994(4) mukaisia. Vientirajoitusten pitäisi olla erityisesti yhteisen vientimenettelyn käyttöönotosta 20. joulukuuta 1969 annetun neuvoston asetuksen (EY) N:o 2603/1969(5) mukaisia.

(1) http://ue.eu.int/newsroom/main.cfm?LANG=1.

(2) EYVL L 256, 13.9.1991.

(3) EYVL L 349, 31.12.1994.

(4) EYVL L 67, 10.3.1994.

(5) EYVL L 324, 27.12.1969.